**Azərbaycan Respublikasının Şəhərsalma və Tikinti Məcəlləsində**

 **dəyişikliklər edilməsi haqqında**

**AZƏRBAYCAN RESPUBLİKASININ QANUNU**

Azərbaycan Respublikasının Milli Məclisi Azərbaycan Respublikası Konstitusiyasının 94-cü maddəsinin I hissəsinin 11-ci və 13-cü bəndlərini rəhbər tutaraq **qərara alır:**

Azərbaycan Respublikasının Şəhərsalma və Tikinti Məcəlləsində (Azərbaycan Respublikasının Qanunvericilik Toplusu, 2012, № 9, maddə 838; 2014, № 7, maddələr 766, 787, № 10, maddə 1165; 2015, № 5, maddə 503) aşağıdakı dəyişikliklər edilsin:

1. 4.1-ci maddəsində “əmlakına” sözündən sonra “, həmçinin dövlətin əmlak maraqlarına təhlükə yaranmasının və ya” sözləri əlavə edilsin.

2. 80.1-ci və 80.1-1-ci maddələrdə “memarlıq-planlaşdırma bölməsinin” sözləri “zirzəmilərin, mərtəbələrin, dam örtüklərinin planlarından, kəsiklərdən və fasadlardan ibarət memarlıq-planlaşdırma və tikinti ərazisinin baş planı bölmələrinin” sözləri ilə əvəz edilsin.

3. 80.3-cü maddənin birinci cümləsində “bölməsi” sözü “və tikinti ərazisinin baş planı bölmələri” sözləri ilə, ikinci cümləsində “bölməsinin” sözü “və tikinti ərazisinin baş planı bölmələrinin” sözləri ilə əvəz edilsin.

4. 80.4-cü maddə aşağıdakı redaksiyada verilsin:

“80.4. Sifarişçi tikintiyə başlamazdan əvvəl tikinti niyyəti barədə müvafiq icra hakimiyyəti orqanına məlumat verir və bu Məcəllənin 80.1-ci, 80.1-1-ci və 80.3-cü maddələrində nəzərdə tutulmuş tələblərə uyğunluğunun yoxlanılması üçün tikinti obyektlərinin layihəsinin memarlıq-planlaşdırma və tikinti ərazisinin baş planı bölmələrini, habelə torpaq sahəsi üzərində mülkiyyət, icarə və ya istifadə hüququnu təsdiq edən sənədin surətini həmin orqana təqdim edir. Müvafiq icra hakimiyyəti orqanı tərəfindən bu Məcəllənin 80.1-ci maddəsində nəzərdə tutulmuş tikinti obyektlərinə münasibətdə 10 gün müddətində, bu Məcəllənin 80.1-1-ci maddəsində nəzərdə tutulmuş tikinti obyektlərinə münasibətdə isə, həmin ərazi üzrə müfəssəl plan olduqda 10 gün müddətində, belə plan olmadıqda və ya onun müddəti bitdikdə 1 ay müddətində layihəyə dair irad sifarişçiyə təqdim edilmədikdə, sifarişçi tikinti işlərinə başlaya bilər. İradlar olduqda, həmin iradlar normativ hüquqi aktlara istinad olunmaqla və onların pozulan tələbləri dəqiq göstərilməklə əsaslandırılmalıdır.”.

5. 80.5-ci maddədə “bölməsinə” sözü “və tikinti ərazisinin baş planı bölmələrinə” sözləri ilə əvəz edilsin.

6. aşağıdakı məzmunda 80.6-cı maddə əlavə edilsin:

“80.6. Müvafiq icra hakimiyyəti orqanı bu Məcəllənin 80.4-cü maddəsinin ikinci cümləsində müəyyən edilən müddətlər bitdiyi gündən 3 iş günü ərzində tikinti layihəsi barədə müvafiq məlumatı Tikintilərin Dövlət reyestrinə təqdim edir. Həmin məlumatlar 3 iş günü ərzində Tikintilərin Dövlət reyestrinin internet səhifəsində yerləşdirilir.”.

7. 92.1.1-ci maddədə “bölməsinə” sözü “və tikinti ərazisinin baş planı bölmələrinə” sözləri ilə əvəz edilsin.

8. 102.6-cı maddədə “10 iş günü müddətində [müvafiq icra hakimiyyəti orqanına](http://e-qanun.az/framework/24234) məlumat verir” sözləri “məlumatı sifarişli poçt göndərişi ilə 10 iş günü müddətində müvafiq icra hakimiyyəti orqanına göndərir və ya bilavasitə təqdim edir” sözləri ilə əvəz edilsin və həmin maddəyə aşağıdakı məzmunda ikinci cümlə əlavə edilsin:

“Sifarişçi öz arzusu ilə həmin məlumatı sifarişli poçt göndərişi ilə Tikintilərin Dövlət reyestrinə göndərə və ya bilavasitə təqdim edə bilər.”.

9. 102.8-ci maddədə “102.1.1-ci” sözləri “102.1-ci” sözləri ilə əvəz edilsin.

 **İlham Əliyev**

**Azərbaycan Respublikasının Prezidenti**

Bakı şəhəri, 14 oktyabr 2016-cı il

№ 345-VQD